'Oom Slang' red 105 slange dié somerseisoen | Netwerk24
'Oom Slang' red 105 slange dié somerseisoen
Deur Rick Marais 14 Mei 2018 06:01
André du Preez, die slangvanger van Worcester, wat die afgelope somer seisoen meer as 100 slange gered het. Foto: Rick Marais
Met meer as 105 slange wat hy al gevang het en 200 "slangnoodroepe" agter die rug, was die afgelope somerseisoen vir André du Preez 'n besige een.
Die Vallei se kinders ken hom as "Oom Slang", maar vir plaaslike inwoners is hy iemand wat altyd daar is om gevaarlike en minder gevaarlike slange te kom vang.
André het die afgelope somer (slangseisoen) altesaam 105 slange gevang en is vir meer as 200 "noodroepe" uitgeroep.
"Ek het altesaam meer as 2 200 km gery om slange te red en 'n verdere 1 600 km vir opleidingsessies oor slange vir kinders en plaaswerkers," sê Du Preez.
Vir hom is slangvang 'n passie. Hy doen dit omdat hy graag wil, nie omdat hy moet nie.
Hy haal diep asem voor hy die getalle begin noem.
"Ek het 47 Kaapse kobras, tien pofadders, vier boomslange, vyf eiervreters, twee 'redlip heralds', 12 bruin huisslange, een aurora-huisslang, 13 Karoo-wipslange, drie molslange, ses harlekynslange, een waterslang en een 'lenandes blind' gevang. Van die 105 wat ek gevang het was 60% gevaarlike slange."
Maar André vang nie net slange nie. Hy is 'n paar Saterdae gelede uitgeroep deur 'n vrou wat 'n muishond buite haar huis gesien het.
"Ek het die muishond in 'n hok probeer vang, maar toe kruip dit onder 'n stuk sink weg. Ek het dit toe met die hand gegryp en soos ek dit uittrek, spuit die ding sy stink reuk oor my. Ek het gehoes, my oë het getraan en ek moes my T-hemp later weggooi. Maar ek het die muishond gevang."
André het vroeër vanjaar ook 'n waterlikkewaan gevang wat in 'n motor se bakwerk weggekruip het. Die likkewaan het 'n "saamrygeleentheid" daarvan gemaak en André moes ta by 'n vulstasie net buite Worcester gaan red.
Hy het die afgelope seisoen in Brandvlei tot in Avianpark en oor die hele Worcester heen slange gevang.
"Permitte kos geld; petrol kos geld. Al dink ek partykeer dat ek net wil opgee, word ek weer herinner dat ek slange vang omdat ek mense wil help. Ek wil mense beskerm deur slange te vang," sê hy.
Soms word hy tweeuur in die oggend gebel om slange te kom vang en soms selfs wanneer hy braai. Een ding is egter seker: Hy los dit waarmee hy besig is altyd.
"Die hartseerste van alles is dat mense so baie slange doodmaak. Dit is diere wat onskuldig is en nie doodgemaak moet word nie. Dan bel hulle my en vertel dat hulle klaar die slang doodgemaak het. Dit maak my briesend."
Hy is dankbaar vir almal se hulp die afgelope seisoen.
"Dankie vir almal se ondersteuning. Omdat dit hier nie koud genoeg raak vir ons slange om te hiberneer nie, soek hulle steeds 'n warm plekkie om weg te kruip. Ek word in die winter minder uitgeroep, maar ek is steeds beskikbaar as enigiemand 'n slang gewaar wat gered moet word."